Carlos Marchena

Carlos Marchena López (s. 31. heinäkuuta 1979 Las Cabezas de San Juan, Sevillan maakunta, Espanja) on espanjalainen uransa päättänyt jalkapalloilija. Hän oli pelipaikaltaan keskuspuolustaja. Hän pelasi valtaosan ammattilaisurastaan Valenciassa, jota hän edusti vuosina 2001–2010. 
Marchena pelasi Espanjan maajoukkueessa 69 ottelua vuosina 2002–2011. Hän voitti Euroopan-mestaruuden 2008 sekä maailmanmestaruuden 2010. 
Seurajoukkueura.
Marchena aloitti ammattilaisuransa Sevillassa vuonna 1997, jolloin seura pelasi vielä Espanjan toiseksi korkeimmalla sarjatasolla Segunda Divisiónissa. Ensimmäisen ottelunsa pääsarjassa Primera Divisiónissa hän pelasi 20-vuotiaana kaudella 1999–2000 Real Sociedadia vastaan.
Sevillan pudottua takaisin Segundaan vuonna 2000, Marchena solmi pikaisesti yksivuotisen sopimuksen portugalilaisen Benfican kanssa. Benficassa hän herätti Espanjan kärkiseuroihin kuuluvan Valencian huomion, joka etsi seuraajaa ikääntyvälle keskuspuolustajalleen Miroslav Đukićille. Marchena teki lopulta nelivuotisen sopimuksen Valencian kanssa kaupassa, jossa vaihdossa Benficaan matkasi Zlatko Zahovič.
Kaudella 2001–2002 Marchena haki vielä paikkaansa uudessa seurassaan, joka ylsi ensimmäiseen liigamestaruuteensa 30 vuoteen, mutta oli lopulta luonnollinen korvaaja Đukićille tämän päätettyä uransa. Kaudella 2003–2004 Marchena oli tärkeässä roolissa puolustajatoverinsa Roberto Ayalan kanssa Valencian voitettua historiallisesti sekä Espanjan pääsarjan mestaruuden että UEFA Cupin.
1. elokuuta 2010 hän teki kolmivuotisen sopimuksen Villarrealin kanssa. Marchena pelasi ensimmäisellä kaudellaan Villarrealissa 28 Primera Divisiónin ottelua sekä 10 Eurooppa-liigan ottelua ja teki kummassakin kilpailussa yhden maalin. Kaudella 2011–2012 Marchena pelasi 17 Primera División- ottelua ja neljä Mestarien liigan ottelua, kun Villarreal putosi kauden päätteeksi Segunda Divisióniin.
Marchena siirtyi kesällä 2012 Villarrealista Deportivo de La Coruñaan. Kaudella 2012–2013 Marchena pelasi 22 sarjaottelua ja teki kaksi maalia Deportivon pudotessa Segunda Divisióniin. Kaudella 2013–2014 hän pelasi Segunda Divisiónissa 22 ottelua ja teki kolme maalia. Marchenan tekemä maali 31. toukokuuta 2014 pelatussa ottelussa Real Jaénia vastaan varmisti Deportivon sarjanousun takaisin Primera Divisióniin. 
Marchena teki 1. elokuuta 2015 sopimuksen intialaisseura Kerala Blastersin kanssa oltuaan yli vuoden pelaamatta. Marchena debytoi Kerala Blastersissa 18. lokakuuta 2015 Intian Superliigan ottelussa Delhi Dynamosia vastaan, jonka Kerala hävisi lukemin 1–0. Ottelu jäi hänen ainoakseen Kerala Blastersin riveissä ja marraskuussa 2015 Marchena purki sopimuksensa seuran kanssa.
Tammikuussa 2016 Marchena ilmoitti lopettavansa ammattilaisuransa.
Maajoukkueura.
Espanjan maajoukkueessa Marchena teki ensiesiintymisensä 21. elokuuta 2002 ottelussa Unkaria vastaan. Hän oli mukana vuoden 2006 MM-kilpailuissa sekä vuosien 2004 ja 2008 EM-kilpailuissa, joista jälkimmäisessä Espanjan voitti mestaruuden. Hän muodosti Espanjan ykköstoppariparin Carles Puyolin kanssa. Marchena edusti Espanjaa myös Maanosaliittojen cupissa 2009, jossa hän pelasi yhden alkulohko-ottelun Irakia vastaan Espanjan saavuttaessa turnauksessa pronssia. MM-kilpailuissa 2010 Marchena tuli vaihdosta kentälle ottelun loppuminuuteilla neljännesvälieräottelussa Portugalia, puolivälieräottelussa Paraguayta ja välieräottelussa Saksaa vastaan Espanjan voittaessa maailmanmestaruuden. Hänen viimeiseksi maaottelukseen jäi 7. kesäkuuta 2011 pelattu ystävyysottelu Venezuelaa vastaan, jossa hän pelasi täydet minuutit.
Junioritasolla Marchena edusti maataan vuoden 1999 nuorten MM-kilpailuissa ja vuoden 2000 kesäolympialaisissa, joista tuloksina olivat kulta- ja hopeamitalit.
"Espanjan maalit mainittu ensin."
Uran jälkeen.
Marchena on peliuransa jälkeen toiminut apuvalmentajana Sevillassa, Valenciassa ja Espanjan maajoukkueessa.
Saavutukset.
Seurajoukkue
Maajoukkue